
80 000 инвалиди ще имат право на личен асистент от 1 септември 2019. Това са болни с над 90% инвалидност и право на чужда помощ, както и децата с над 90% увреждания и право на помощ. В групата влизат децата без право на чужда помощ, ако увреждането им е над 90%. През 2019г. ставката, срещу която личният асистент ще предоставя услугата е равна на минималната работна заплата – 560 лв., а през следващата година тя ще е минималната работна заплата умножена по 1.2. Това означава, че ако инвалидът се нуждае от 8-часова грижа, заплатата на личния асистент ще бъде 732лв. Размерът ще се увеличава, докато стигне до 1,4 от минималното възнаграждение (650 през 2021 г.), тоест 910 лв. В Закона за личната помощ е записано още, че до 380 лв. от месечната помощ от 930 лв. за дете с 90% увреждане ще се приспада за асистент, като конкретният размер ще съответства на определения брой часове в индивидуалната оценка на потребностите. По същия ред ще се приспада и добавката за чужда помощ от 94 лв. от ползвателите на услугата. Предоставянето на лична помощ ще започне от 1 септември 2019г., а изготвянето на индивидуалните оценки от 1 април 2019г. До стартиране на личната помощ, хората, които ползват социалните услуги от общините – личен асистент, социален асистент и домашен помощник, продължават да ги имат по досегашния ред. Доставчик на личната помощ е общината, а броят на часовете е определен в зависимост от степента на инвалидност, като хората с най-тежки увреждания ползват до 168 часа. Инвалидът по новия закон ще има право на повече от един асистент, както и той сам да ги избира. Освен това ще участва и в договарянето на условията по заетостта. От 1 януари 2021г. политиката за предоставяне на лична помощ ще се осъществява от Държавната агенция за хората с увреждания. До тогава документите за изготвянето на индивидуалните оценки на потребностите се подават в специализираните отдели в дирекциите "Социално подпомагане" към Агенцията за социално подпомагане по настоящ адрес на човека с увреждане.
Организаторката на клуб Мизия-Плевен, разказа за вестник "ВЯРА"

Глобализацията, информационният поток, динамиката на живота-всичко това довежда младите хора в един забързан ритъм, което понякога ги дистанцира от по-възрастното поколение. То започва в известен смисъл , да се чувства изолирано. Именно това се стреми да преодолее дейността на клуб "Мизия" на ул. Руй 2. Като се има впредвид работата в него, проведените мероприятия и срещи той наистина успява да сплоти възрастните хора, да се чувстват полезни и ангажирани. Хората членуващи в него за миналата 2018 година са 334. Участват в различни секции по интереси. Всяка от тях използва клуба по график, съгласуван с организаторката и между самите тях.  Редовно се посещават театри и концерти от културния календар на града. Три са спортните, занимаващи се с лечебна физкултура. Това са група "Пролет", "Кайлъка" и"Здравец". Те взимат участие в различни състезания от общоградско, регионално и национално нива по петанка, хвърляне малка топка в цел, упражнения с тояжка, топка и съчетания, плуване и др. Заниманията се водят от квалифициран инструктор. Вокалните групи са представени от "Планински звуци" ръководена от Живка Петрова. За поетите от "Поетично слово" сме Ви разказвали в предишни броеве. Литераторите с голямо удоволствие се събират и четат своите стихове. От единадесет години съществува групата "Танци", чиито членове репетират два пъти в месеца. Репертоарът им включва танците рокендрол, танго, валс, народни хора и ръченици. В клуба работят и танцьорите от танцов състав "Готините". Изучават  професионално различни хора, пайдушко, дайчово, еленино, дунавските и др. Събират се всеки вторник и четвъртък. Не трябва да забравяме и спортистите по шахмат, табла и карти. Всяка от тези групи има свое ръководство, управителен съвет и събира членски внос. Това не означава, че съществува разделение между тях. Всичките се координират и сплотяват от ръководството на клуба и организаторката Галина Тончева.

Ще Ви представим тяхната работа за последното тримесечие на 2018 г.

· 10октомври,  есенно почистване на клуба.

· 12, 13 и 14 октомври, екскурзия до Охридско езеро, Р Северна Македония.

· 20 октомври,  гостуване в гр. Ихтиман и другарска среща в пенсионерския клуб между домакините, гостите от спортен клуб "Пролет" Плевен и гости от Ловеч.

· 30 октомври, екскурзия до Велико Търново с посещение "Музей на восъчните фигури".  Голям интерес предизвика музеят "България на длан". Това е изложба на макети на забележителности от страната в умален вид.

· 6 ноември, посещение на благотворителен концерт в читалище "Съгласие", с билетите от продажбата е събрана парична помощ за болно дете. Това е Марая.

· 14 ноември, проведена другарска среща с членове от сродния клуб в гара Зверино. Тази среща е отговор на посещението на нашите плевенски членове при тях.

· 16 ноември,  секцията на туристите от клуба чества Ден на юбиляра. 

· 28 ноември, членовете на клуб Мизия от всички секции празнуваха Ден на юбиляра.Това бяха хората с кръгли годишнини, на 60, 70, 80 и 90 години. Бяха им поднесени букети с цветя и подаръци, малки икони закупени с пари от членски внос.

· 10декември,  посещение на мероприятията на площад Възраждане, организирани от Община Плевен по случай Освобождението на града ни.

· 14декември,  представена новата стихосбирка на Вана Николова, член на секция "Поетично слово".

· 18 декември, Коледно парти в ресторант "Ростов" с всички членове от клуба.

· 20 декември, Коледно парти на танцьорите в ресторант  "Национал".

· 21 декември, Коледно парти на спортен клуб "Кайлъка" в ресторант "Фаворит".

· 28 декември, Коледно парти на спортен клуб "Здраве" в  ресторант "Национал".

· 29 декември, проведен  клубен шахматен турнир. Първо място спечели Любомир Мечински, второ Енвер Тахир а трети е Павел Семерджиев. Наградите бяха статуетки на кон в три размера, закупени от събрания членски внос.

Румен Петков, организатор клуб
Повод за гордост

Драги читатели, на 16 януари, вестник „Тишина” навърши 62 години от издаването на първия си брой! Има ли друг такъв вестник, който в продължение на толкова години да е съхранил същността си за защита на интересите на глухите хора? Не. В България няма. И по света няма такъв вестник! Няма! Поне в учебниците по журналистика не е отбелязан такъв феномен. Ако се следи по статистиката, това е 1292-тия му пореден брой. И във всеки един от тях страниците на „Тишина” са изписани само за живота на глухите в тази прекрасна наша страна България. Къде с възходите ни, къде с падения – но винаги за нас, за глухите. Колко радости са споделени, колко пък и мъка. Всъщност – такъв, какъвто е животът въобще. А който реши да разлисти страниците му през годините  ще прочете „историята” на Съюза на глухите в България. Не онази – сухата история по дати и години. А живата – човешка история, създавана от поколенията българи! Ще види снимките – първо онези черно-белите, които са запечатали лицата на ентусиастите от миналите години. После и другите, които в годините са показвали ставащото във времето. Наистина и днешните, най-важните за живота и битието на съюза ни! Колко много години, колко съдби на хилядите ни членове... Тези, които сме днес сме горди!

И нека оставим тази гордост и след нас!

Екипът на в. „Тишина”
Изборно събрание, Районна организация на глухите, Плевен

След успешното приключване на изборните събрания в териториалните организации към районната организация на глухите в  Плевен, на 24 ноември 2018 в 11 часа в клуба на глухите на ул. Дойран 6 се събраха делегати и гости, за да се проведе общото изборно събрание на РО. От двадесет и шест делегати присъстваха всички. Организацията на събранието бе на ниво. На всички делегати бяха раздадени покани, с които гласуваха. Подготвената прозрачна кутия за гласуване се оказа ненужна. Комисията по предложенията в лицето на нейния председател Детелин Николов се беше подготвила перфектно. Всяко предложение и кандидатура бе обосновано и мотивирано, като бе обяснено на членовете защо се предлага този избор. Не малко работа свърши и мандатната комисия в лицето на Теодор Сечков, който стриктно следеше работата на събранието. Гостите, които бяха дошли на събранието, бяха повече от делегатите и останаха в залата, без да пречат на работата, като следяха с интерес провеждането на всеки един избор. Ръководството на РО не ги отстрани, а ги остави да наблюдават хода на събранието и така то се проведе открито, за всеки, който искаше да присъства. Трогателно бе обръщението на г-жа Мая Георгиева, която по важни лични причини не можа да присъства, но изпрати пълномощно. В обръщението се подчертаваше, че искрено съжалява за това, че не е сред нас както винаги и че никога няма да забрави прекрасните мигове, които е прекарала сред нас, като се надява и за в бъдеще да бъде така. Преди да се пристъпи към гласуване за ръководните органи на РО, обосновано бяха представени кандидатурите на всеки един от претендентите – като качества и работа в съюзната организация. За да е ясно кой, за кого и защо гласува. В резултат се получи следният избор:

За председател на РО-Плевен бе избран единодушно Мирослав Маринов; за членове на районния съвет бяха избрани Димитър Петров, Димитрина Каракирова, Детелин Николов, Надя Панталеева, Ценка Колева (активист в ТО-Ловеч) и Ширин Тачева, председател на ТО-Свищов. За председател на районната контролна комисия бе избрана Маргарита Младенова, а за членове на РКК – Ваня Йотова и Ценка Колева. За пълномощници в Общото изборно събрание на СГБ, които ще представляват РО- Плевен, бяха избрани Димитър Петров, Мая Георгиева, Мирослав Маринов и Детелин Георгиев. След закриване на събранието поради изчерпване на дневния ред, срещата с членовете на РО-Плевен продължи дълго, до 17 часа. Накрая тримата ни председатели се снимаха заедно за спомен, като приятели, които мислят за благото на организацията.

Димитрина Каракирова,

координатор на РО-Плевен
Празник на сланината

Хората с увреждания и пенсионерите от Плевен посетиха празника на сланината и греяната ракия в гр. Априлци. Членовете от трите клуба, този на ул. Данаил Попов 4, на ул. Гренадирска 30 и този на ул.Гюмурджина с организиран автобусен превоз посетиха събора. На 2 март 2019, за осма поредна година  в гр. Априлци се проведе празникът на сланината и греяната ракия. Той започна точно в 10.00 часа на централният площад в града. Организатор на събитието е народно читалище „Светлина“, със съдействието на община Априлци. „Идеята е да покажем традициите от нашия край", разказа Деница Николова, Секретар на народно читалище „Светлина“ в града. "Атракцията на празника е приготвянето на „бабината гозба“, ястие с 30 килограма сланина, 500 яйца и 30 килограма праз лук“, добави Деница Николова. Целта е да се запазят старите български обичаи чрез представяне на типичните за района печена сланина и греяна ракия на фона на народни песни, хора и хумор. Непознатите ястия от националната ни кухня По време на празника посетителите имаха възможността да опитат различни местни специалитети като шишчета от печена сланина и шарен боб в гърне. Организаторите бяха подготвили и много конкурси. "Една от надпреварите е за най-вкусна и крехка сланина.
21 януари- Бабин ден

Жените от Клубовете на хората с увреждания и пенсионера в гр. Плевен отбелязаха по-подобаващ начин денят на родилната помощ, по-известен, като Бабин ден. На 21 януари членуващите се събраха в клубовете като първата им работа бе да подредят по масите донесените ястия. Имаше много видове сладки и солени баници, лучници, тутманици, тиквеници, сладки, кейкове и други вкусотии. Всичките тези ястия са по традиционно изпитани рецепти на жените. Отначало беше прочетена много обстойна информация за смисъла на този ден, че той от 1951 година е приет за официален ден на родилната помощ, на акушерките и лекарите акушер-гинеколози. След това жените поляха символично на акушерка, изродиха дете. След това всички те похапнаха от донесените вкусотии и се веселиха.

Румен Петков, организатор клуб
Приоритети: Интервю с Величка Драганова – новоизбраният председател на на СГБ

На 21.06.2018 г. Общото събрание на НАСГБ избра г-жа Величка Драганова за председател на НАСГБ, една организация с традиции в грижата, застъпничеството, обучението и рехабилитацията на хора с двойно сензорно увреждане. До избирането и на този отговорен пост тя бе Председател на организацията на сляпо-глухите хора  в гр. Плевен и региона.

     Вижте какво сподели г-жа Драганова в интервюто, дадено специално за читателите на списание "Звук и светлина".

 - Честито председателство, г-жо Драганова! Представете се на нашите читатели. 

      Величка Драганова: Уважаеми читатели на сп. "Звук и светлина", членове на НАСГБ и сродни нам организации, позволете да изкажа своята благодарност за оказаното ми доверие, да продължа святото дело, чието начало бе поставено от г-н Димитър Парапанов.

     Родена съм 1962 г. в пернишкото село Сирищник. Средното си образование получих в Природо-математическата гимназия в гр. Перник, а висше образование завърших във Великотърновския университет "Св. Св. Кирил и Методий" със специалност "Право".

     Като всеки млад човек, създадох семейство, в което се родиха две прекрасни дъщери, а те ме дариха с 5 внуци. Родена съм със занижен слух, но това не ме правеше по-малко комуникативна, защото разчитах човешката реч по устните. Бях само на 

22 години, когато усетих затруднение в нощното виждане. Това обаче не ми попречи да шофирам и да работя като административен служител. В капана на тъмнината попаднах на Христова възраст, едва на 33 години, но какво от това, животът продължава. Имам щастието, че до мен е любящ и с огромно сърце човек. Благодарение на Митко не загубих кураж, а продължих да вярвам в живота, макар без светлината на изгрева и залеза.

             - Като председател на НАСГБ, какви цели си поставяте и какви ще бъдат приоритетите Ви?

            Величка Драганова: Като председател на НАСГБ, основната ми цел е да мога да съм полезна на колкото се може повече хора със зрително-слухови затруднения, всякакви други заболявания и дефицити в чисто социален аспект. Ще посоча само някои от моите приоритетни замисли и стъпки като информиране на обществото за възможностите и ролята на хората със сляпо-глухота, както и разширяване на партньорството на местно и регионално ниво. В процеса на работата си като председател на НАСГБ, съвместно с кадрите ще продължим проучване на потребностите на хората със зрително-слухови нарушения в национален и регионален аспект. Ще работя в посока на мотивиране за участие на пазара на труда, психологическа подкрепа, социално, правно, здравно и трудово консултиране, мероприятия за преодоляване на дискриминационните нагласи към хората с двойна сензорна загуба.

             - Неминуемо Ви предстоят доста предизвикателства. Има ли нещо, от което Ви е страх?

            Величка Драганова: Засега страхът, за мен, е нещо чуждо.

             - Какво искате да е посланието на организацията под Вашето управление?

            Величка Драганова: НАСГБ е социална структура с обществена полза, в която всеки човек със сляпо-глухота ще има специално място. Повярвайте ми, аз ще следвам пътя, който ще ми помогне да стигна по-бързо до хората с двойна сензорна загуба и заедно да решим, онова което предстои да бъде решено.

            - Коя черта от Вашия характер ще Ви е най-полезна като председател на НАСГБ?

            Величка Драганова: Никога не съм мислила, че някога ще председателствам организация, като НАСГБ, но винаги се ръководя от принципността, хуманността и справедливостта.

            - А има ли черта, която ще Ви пречи?

            Величка Драганова: Има нещо в мен, което ме заставя да се задълбочавам върху всичко, което е минало през 

възприятията ми. Точно това ме натоварва и неусетно уморява, а умората влошава качеството, не само на живот, но и на ефективност.

            - За Вас, като личност, кое житейско постижение чувствате или бихте чувствали като най-значимо?

            Величка Драганова: Като гражданка и преди всичко като майка, най-значимото ми житейско постижение е това, че със силно занижен слух и почти нулево зрение, успях да бъда и съм уважавана като родител, баба и съпруга. Със безрезервната подкрепа на близките ми и най-вече на Митко, завърших като сляпо-глуха, висшето си образование, с което ще мога да съм полезна на моята организация и членовете й.

             - Ако имате „вълшебна пръчица“ какво искате да промените?

           Величка Драганова: Ако имах вълшебна пръчица бих върнала зрението и слуха на онези мои съсъдбеници, които изобщо ги нямат. Животът е трънлив, но и красив.
             - Как успявате да балансирате между сериозните ангажименти, които имате като председател на НАСГБ и семейството?
             Величка Драганова: В момента живеем сами с Митко. Децата ни са в Перник и Радомир. Какво да кажа? Митко просто живее с моите ангажименти.

             - Има ли човек, на когото се възхищавате?

           Величка Драганова: Да, има много хора, на които се възхищавам, но най-вече ценя онези, които не се страхуват от предизвикателствата, съпровождащи ни в ежедневието.

             - От достоверни източници разбрахме, че много обичате цветята. Кое е любимото Ви цвете и защо? 

           Величка Драганова: Да, наистина много обичам цветята. Горски, градински, екзотични, стайни и всякакви други цветя са като хората: с различен чар и ухание. Всички цветя са привличали погледа ми, а сега ръцете ми жадно се пресягат към всичко, което е създала природата. Трудно бих отговорила на въпроса, кое цвете най-обичам, но нека е кокичето. Кокичето е предвестник на пролетта, а пролетта е моя любим сезон, защото символизира съживяване, подмладяване и пробуждане, защото е полъх на нов живот и вдъхновение.

              - Пожелайте нещо на читателите на списание "Звук и светлина". 

            Величка Драганова: Уважаеми читатели на сп. "Звук и светлина"! Нека нашето списание ви помогне да откриете много нови приятели, проекти и реализирани идеи! Хармония и баланс в във вашите дом и семейство. Нека то бъде вдъхновение за нови предизвикателства!

Интервюто проведе: Елена Атанасова
Щрихи от Родината

РАБИШКОТО ЕЗЕРО И... ЧУДОВИЩЕТО РАБИ

Митичното чудовище Неси, населяващо водите на шотландското езеро Лох Нес, си има и български побратим – убедени са жителите на северозападното село Рабиша. Селото е разположено на 45 км югозападно от гр. Видин и на 20 км северозападно от гр. Белоградчик. Село като село, но в непосредствена близост до него има два природни обекта, които несъмнено са огромен плюс за селото. Това са пещерата "Магурата" и Рабишкото езеро. Рабишкото езеро е с площ 3.25 квадратни км, диаметър 1.4 км, а дълбочината му достига 10 – 15 метра. Произхода си дължи на разместване на земни пластове, при което се оформя котловина. С течение на времето котловината се запълва с вода. То е изключителна природна аномалия с тектонски произход и до скоро смятано за карстово езеро. Рабишкото езеро почти няма водосборен басейн и е безотточно. Но то е приемник на реките Видбол и Арчар. А твърдението, че то е безотточно е меко казано учудващо. При положение, че тази вода е неподвижна и застояла, според логиката отдавна би трябвало да се превърне в миризливо блато. Истината е, че водата на това блато е сладка, с чудесен вкус, без мирис и цвят. Направо като изворна вода. Друго чудо на езерото е, че горните му пластове са топли, а слизайки по-надълбоко водите стават ледени (както описват очевидци). Но независимо от чудатостите си, Рабишкото езеро е чудесен обект за сърф и плуване. Езерото е рай и за всякакъв вид рибари. Водите му са пълни със шаран, толстолоб, бял амур, сом. Други по-скромни обитатели на езерото са бабушка, лин (каленик), уклейка, червеноперка, слънчева риба, каракуда, костур. А баш-майсторите могат да уловят и 300 килограмов сом! Освен това езерото е незабравимо място за палаткова почивка. Нощувката край езерото Рабиша е едно страхотно преживяване. Разкошният въздух, околният вдъхновяващ пейзаж и най-вече възхитителният изгрев, или залез, не могат да се опишат.

